KIRJALLINEN KYSYMYS E-2149/00

esittäjä(t): María Sornosa Martínez (PSE) ja Luis Berenguer Fuster (PSE) komissiolle

(30. kesäkuuta 2000)

Aihe: Polttoaineet Espanjassa Markkinarakenne ja polttoaineiden hinnat

Espanjan polttoainealan rakenteessa on oligopolistisia piirteitä, koska kolmen suurimman yrityksen (Repsol, Cepsa ja BP) markkinaosuus on lähes 85 prosenttia. Tässä osuudessa näkyvät hankkijoiden ja jälleenmyyjien allekirjoittamat pitkäaikaiset sopimukset, joissa tiettyjä oikeudellisia keinoja käyttämällä pidennetään yksinostosopimusten kymmenen vuoden määräaikaa. Tällaisia keinoja ovat esimerkiksi rakennusoikeuden myöntämisjärjestelyt tai tonttien myyminen sopimalla niiden uudelleen ostamisesta. Maanteitä ja kaupunkiympäristöä koskevan lainsäädännön aiheuttamat huoltoasemien rakentamista koskevat esteet ja markkinarakenne aiheuttavat yhdessä näiden sopimusten kanssa suljetut markkinat. Nämä

olosuhteet tarjoavat hyvän mahdollisuuden hintakartelliin. Toisaalta syytteet vertikaalisesta hintakartellista ovat yleisiä. Voidaankin todeta, että polttoainealalla esiintyy hyvin vähän kilpailua, ja näin ollen epäilläänkin perussopimuksen 81 ja 82 artiklan vastaista toimintaa.

Polttoaineiden hinta on noussut Espanjassa viime kuukausina niin paljon, että suhteessa maan ostovoimaan hinnat ovat Euroopan korkeimmat. Komission varapuheenjohtaja ilmoitti Espanjan lehdistölle, että komissio aikoisi ryhtyä tutkimaan asiaa, vaikka tämä tieto kiellettiin välittömästi.

Tutkiiko komissio parhaillaan, onko polttoaineiden hintojen nousu Espanjassa vilpillistä?

Onko komission mielestä Espanjan polttoainemarkkinoilla riittävästi kilpailua?

Mihin toimiin on ryhdyttävä, jotta kilpailu alalla kasvaisi?

Mario Montin komission puolesta antama vastaus

(2. elokuuta 2000)

Kysymyksen ensimmäiseen osaan komissio toteaa, että Espanjan kilpailuviranomaiset tutkivat parhaillaan polttoaineen jakelualalla sovellettavia sopimuksia ja käytäntöjä, jotka voivat olla ristiriidassa niin yhteisön kuin Espanjankin kilpailulainsäädännön kanssa. Komission ja jäsenvaltioiden kilpailuviranomaisten välisestä yhteistyöstä Euroopan yhteisön perustamissopimuksen 81 ja 82 artiklan (ent. 85 ja 86 artiklan) soveltamisalaan kuuluvien asioiden käsittelyssä annettuun komission tiedonantoon(1) sisältyviä periaatteita soveltaessaan kansalliset kilpailuviranomaiset käsittelevät yleensä sellaisia asioita, joita koskevien oletettujen kilpailunrajoitusten vaikutukset ilmenevät pääasiassa saman valtion alueella.

Toisaalta komissio on vastikään ryhtynyt soveltamaan uutta vertikaalisia rajoituksia koskevaa politiikkaa, jonka seurauksena polttoaineen jakelualalle on tulossa muutoksia(2). Näistä muutoksista merkittävin on jakelijoiden ja huoltamoiden välisten yksinoikeussopimusten enimmäiskeston rajoittaminen 10 vuoden sijaan 5 vuodeksi, jos yritykset haluavat, että niihin sovelletaan kyseistä ryhmää koskevaa ryhmäpoikkeusta. Tämän muutoksen ansiosta polttoaineen vähittäismyyjät voivat vaihtaa tavarantoimittajaa useammin kunkin 5-vuotisen sopimuksen päättyessä ja toisaalta uusia toimijoita voi tulla markkinoille. Komissio valvoo tämän uuden politiikan oikeaa soveltamista.

Komissio pyytää kysyjiä tutustumaan lisäksi komission vastaukseen parlamentin jäsenen Knörr Borràsin kirjalliseen kysymykseen E-1881/00(3), joka myös koski polttoaineiden hinnan korotuksia Espanjassa.

Kysymyksen toiseen ja kolmanteen osaan komissio toteaa, ettei se voi ottaa kantaa Espanjan polttoaineen jakelualan kilpailutilanteeseen eikä niihin toimenpiteisiin, jotka mahdollisesti voisivat lisätä kilpailua alalla. Se on Espanjan toimivaltaisten viranomaisten tehtävä, sanotun kuitenkaan rajoittamatta EY:n perustamissopimuksen 98 artiklan (ent. 102 a artiklan) ja sitä seuraavien artiklojen soveltamista. Komissio pyytää parlamentin jäseniä tutustumaan myös 11. huhtikuuta 2000 annettuun komission suositukseen vuoden 2000 talouspolitiikan laajoiksi suuntaviivoiksi(4).

Lopuksi komissio vakuuttaa kysyjille, että se valvoo jatkossakin yhteisön kilpailu- ja sisämarkkinalakien soveltamista tällä alalla.

(1) EYVL C 313, 15.10.1997.

(2) Komission asetus (EY) N:o 2790/1999, annettu 22 päivänä joulukuuta 1999, EY:n perustamissopimuksen 81 artiklan 3 kohdan soveltamisesta tiettyihin vertikaalisten sopimusten ja yhdenmukaistettujen menettelytapojen ryhmiin EYVL L 336, 29.12.1999.

(3) EYVL C 72 E, 6.3.2001, s. 140.

(4) KOM(2000) 214 lopullinen.